

**ΕΘΝΙΚΗ ΠΙΝΑΚΟΘΗΚΗ ΚΑΙ ΜΟΥΣΕΙΟ ΑΛΕΞΑΝΔΡΟΥ**

## ΣΟΥΤΣΟΥ

## ΠΑΡΑΡΤΗΜΑ ΝΑΥΠΛΙΟΥ

**ΕΚΠΑΙΔΕΥΤΙΚΑ ΠΡΟΓΡΑΜΜΑΤΑ ΣΧΟΛΙΚΟΥ ΕΤΟΥΣ 2019 - 2020**

Η Εθνική Πινακοθήκη και Μουσείο Αλεξάνδρου Σούτσου-Παράρτημα Ναυπλίου συνεχίζει και φέτος τα εκπαιδευτικά προγράμματα σε μαθητές Γ΄, Δ΄, Ε΄ και ΣΤ΄ τάξης του Δημοτικού.

Στόχος των εκπαιδευτικών προγραμμάτων είναι η επαφή των μαθητών με σπουδαία έργα τέχνης της νεοελληνικής τέχνης, που θα τους δώσουν τη δυνατότητα να παρατηρήσουν αυτό που μέχρι τώρα ξεφύλλιζαν ως εικόνα στα σχολικά τους βιβλία.

Τα προγράμματα είναι τα ακόλουθα:

**1.Ο Λόρδος Βύρωνας και η Ελλάδα**

*15 Ιουνίου 1823*

*“Αγαπητέ μου,*

*Πρέπει να έμαθες ότι πηγαίνω στην Ελλάδα.*

*Γιατί δεν έρχεσαι μαζί μου; (…) Είμαι επιτέλους*

*Αποφασισμένος να πάω στην Ελλάδα. Είναι το*

*μόνο μέρος όπου ένιωσα ευτυχισμένος.*

*Μιλάω σοβαρά και δεν σου έγραψα πριν*

*για να μην σε κάνω να ταξιδέψεις άδικα.*

*Όλοι λένε ότι στην Ελλάδα μπορώ να φανώ χρήσιμος.*

*Δεν ξέρω πώς, ούτε αυτοί. Αλλά όπως κι αν έχει το πράγμα, ας πάμε.*

N. Byron”

Με όχημα το έργο του Θ. Βρυζάκη, ***«Η υποδοχή του Λόρδου Βύρωνα στο Μεσολόγγι»*** και τα ποιήματα του άγγλου ρομαντικού ποιητή, θα γνωρίσουμε το ταξίδι του Φιλέλληνα ποιητή στην Ελλάδα και τον αντίκτυπο του θανάτου του στο φιλελληνικό κίνημα.

(ΣΤ΄ Δημοτικού)

**2. Γνωριμία με τα έργα της μόνιμης και περιοδικής έκθεσης της Εθνικής Πινακοθήκης.**

Θεατροπαιδαγωγικό πρόγραμμα, το οποίο απευθύνεται σε παιδιά Γ΄,

Δ΄, Ε΄ και ΣΤ΄ τάξης του Δημοτικού.

Δίνεται η δυνατότητα στα παιδιά να εκφραστούν μέσω του λόγου και της κίνησης και να δραματοποιήσουν τους πίνακες, «ξαναζωντανεύοντάς τους» με τα σώματά τους, σε μια προσπάθεια να συναισθανθούν τους απεικονιζόμενους.

Το πρόγραμμα θα υλοποιείται έως τις 30 Ιανουαρίου 2020.

**3.Καπεταναίοι και Μπουρλιοτιέρηδες**

*«…η γενναιότητα όλων των καπεταναίων και των ναυτών των πυρπολικών μας ήταν μεγάλη. Για να τα καταφέρουν χρειάστηκε να περάσουν μέσα από ακατάπαυστο κανονιοβολισμό και τα βόλια του εχθρού. Μου φαίνεται απίστευτο ότι τα κατάφεραν να κάψουν τόσα πλοία στη μέση της θάλασσας και μάλιστα με φως, όχι στο σκοτάδι της νύχτας. Κάθε ναύτης μας πια έχει γίνει λιοντάρι…»*

(Γ. Σαχτούρης, 1824)

Ο αγώνας στη θάλασσα ανέδειξε σπουδαίους καπεταναίους και ναύτες πυρπολικών. Μέσα από ζωγραφικούς πίνακες και γραπτές αναφορές της εποχής, τα παιδιά θα γνωρίσουν καλύτερα τον Ανδρέα Μιαούλη και τον Κωνσταντή Κανάρη.

(Ε΄ και ΣΤ΄ Δημοτικού)

**4.Αφήγηση παραμυθιού**

Οι «παραμυθούδες του Ναυπλίου» αφηγούνται στον χώρο της περιοδικής έκθεσης *«Άρωμα Γυναίκας»* ένα παραμύθι για τη μετάβαση στην ωριμότητα. Θα ταξιδέψουν ακολουθώντας τα χνάρια ενός λιονταριού, που θα τους οδηγήσει στο δρόμους της επιλογής της ζωής τους.

Το πρόγραμμα θα πραγματοποιείται κάθε Παρασκευή στις 10:00 π.μ.

Έναρξη προγράμματος: 1η Νοεμβρίου.

(Ε΄ και ΣΤ΄ Δημοτικού)

**5.Παραμύθι ομορφιάς και ασχήμιας**

Η ηθοποιός-παραμυθού Γιάννα Βασιλείου θα αφηγηθεί στην περιοδική έκθεση *«Άρωμα Γυναίκας»* το παραμύθι «***Το αγκάθι στο πόδι του βασιλιά».*** Στόχος του παραμυθιού είναι να κινητοποιήσει τα παιδιά να εξερευνήσουν, να σκεφτούν και να κατανοήσουν τον κόσμο με τα μάτια της καρδιάς τους.

Το πρόγραμμα θα πραγματοποιείται κάθε Πέμπτη στις 10:00 π.μ.

Έναρξη προγράμματος: 17 Οκτωβρίου

(Γ΄ και Δ΄ Δημοτικού)

**6.Γυναίκες Φιλέλληνες – Γυναίκες Ελληνίδες**

Δεν ήταν μόνο οι γνωστοί φιλέλληνες που συνέδραμαν τον εθνικοαπελευθερωτικό Αγώνα του ’21. Ήταν και γυναίκες φιλέλληνες οι οποίες προσπάθησαν να αφυπνίσουν τις Ελληνίδες ώστε να βελτιώσουν την κοινωνική τους θέση. Μέσα από ένα ταξίδι στο παρελθόν με τη βοήθεια ζωγραφικών πινάκων, οι μαθητές-μαθήτριες θα παρατηρήσουν και θα ανακαλύψουν την κοινωνική θέση της Ελληνίδας στο νέο ελληνικό κράτος και τον ιδιωτικό κόσμο της γυναίκας, όπου απεικονίζεται ως παιδίσκη, ως έφηβη, ως μητέρα-σύζυγος.

(Ε΄ και ΣΤ΄ Δημοτικού)

**7.Γνωριμία με Ελληνίδες Ζωγράφους**

Τα παιδιά θα γνωρίσουν τη ζωή και το έργο των γυναικών ζωγράφων Θάλειας Φλωρά Καραβία και Σοφίας Λασκαρίδου, που ξεχώρισαν για τον δυναμισμό τους και την προσωπικότητά τους. Θα ακούσουν ιστορίες άλλων δυναμικών γυναικών, οι οποίες πέτυχαν τους στόχους που έθεσαν στη ζωή τους και θα προβληματιστούν και θα αναπτύξουν το κριτικό τους πνεύμα, με στόχο να αναζητήσουν τα όνειρά τους, ελεύθερα από στερεότυπα και κοινωνικές συμβάσεις.

(Ε΄ και ΣΤ΄ Δημοτικού)

Οι ενδιαφερόμενοι εκπαιδευτικοί μπορούν να επικοινωνούν για οποιαδήποτε πληροφορία αλλά και για τη συμμετοχή τους στα προγράμματα, στο τηλέφωνο **27520 21915** τις ώρες λειτουργίας του Μουσείου -εκτός Σαββάτου και Κυριακής- και στο **e-mail:** **labrinikarakourti@nationalgallery.gr**

Υπεύθυνη οργάνωσης και υλοποίησης των προγραμμάτων:

Λαμπρινή Καρακούρτη, Επιμελήτρια της Ε.Π.Μ.Α.Σ

**ΩΡΕΣ ΛΕΙΤΟΥΡΓΙΑΣ ΜΟΥΣΕΙΟΥ**

ΔΕΥΤΕΡΑ, ΠΕΜΠΤΗ, ΣΑΒΒΑΤΟ: 10:00-15:00

ΤΕΤΑΡΤΗ, ΠΑΡΑΣΚΕΥΗ: 10:00-15:00 & 17:00-20:00

ΚΥΡΙΑΚΗ: 10:00 - 14:00

ΤΡΙΤΗ: ΚΛΕΙΣΤΑ